

**Το βραβείο στην Καρολίνα Πελενδρίτου από τη ΓΔ του ΚΟΑ**

Η Γενική Διευθύντρια του Κυπριακού Οργανισμού Μαίρη Χαραλάμπους Παπαμιλτιάδη παρευρέθηκε στα 17α Βραβεία Madame Figaro Γυναίκες της Χρονιάς 2022, την Τρίτη 11 Οκτωβρίου, και συμμετείχε στις βραβεύσεις των γυναικών που ξεχώρισαν μέσα στο χρόνο αυτό.

Συγκεκριμένα, η Γενική Διευθύντρια του ΚΟΑ απένειμε το βραβείο Dove Αθλήτρια της Χρονιάς στην Καρολίνα Πελενδρίτου, την οποία συνεχάρη για τις επιτυχίες που είχε και αυτή τη χρονιά, προσθέτοντας κι άλλες χρυσές σελίδες στην ήδη πλούσια καριέρα της.

«Ο συγκεκριμένος θεσμός της βράβευσης των αθλητριών που ξεχώρισαν αποτελεί έμπρακτη αναγνώριση των προσπαθειών που καταβάλλει η γυναίκα αθλήτρια σήμερα για να μπορέσει να διακριθεί στον ομολογουμένως πολύ δύσκολο και απαιτητικό χώρο του αθλητισμού. Τα στερεότυπα που επικρατούν εμποδίζουν τις αθλήτριες να έχουν ισότιμη αντιμετώπιση με τους άντρες αθλητές. Όσοι επιλέγουν να αφιερωθούν στον αθλητισμό, παίρνουν μία απόφαση ζωής», σημείωσε η Μαίρη Χαραλάμπους Παπαμιλτιάδη.